Consiliul Național pentru Studiere a Arhivelor Securității (CNSAS) anunță că a verificat 214 persoane care vor candida la alegerile europarlamentare.
“În temeiul prevederilor legale referitoare la verificarea candidaților pentru alegerile europarlamentare din data de 09.06.2024, Colegiul C.N.S.A.S. face următoarele precizări:
1. Biroul Electoral Central a transmis spre verificare la C.N.S.A.S. datele/informaţiile deţinute pentru 541 candidați;
2. Situaţia la zi a verificărilor acestora se prezintă astfel:
– pentru un număr de 214 persoane, Colegiul a hotărât emiterea adeverințelor care să ateste că persoanele verificate nu au avut calitatea de lucrător al Securității sau de colaborator al acesteia, precum și menținerea deciziilor/adeverinţelor eliberate anterior, întrucât nu au fost identificate în arhiva C.N.S.A.S. documente noi sau neprocesate;
3. În conformitate cu prevederile art. 2, lit. b, teza III din Ordonanţă de Urgenţă nr. 24/2008 privind accesul la propriul dosar şi deconspirarea Securităţii, cu modificările și completările ulterioare, pentru un număr de 315 candidați nu s-au efectuat verificări întrucât aceștia sunt născuți după data de 22 decembrie 1973.
4. Pentru 12 candidați verificările sunt încă în curs de soluționare”, informează CNSAS, printr-un comunicat de presă remis cotidianului național ROMÂNIA LIBERĂ.
Colegiul C.N.S.A.S. subliniază faptul că, în ciuda informaţiilor false vehiculate în spaţiul public sau a dificultăţilor administrative existente, Consiliul Național pentru Studierea Arhivelor Securității continuă să îşi îndeplinească mandatul şi serviciul public cu care a fost învestit.